宿道林寺詩
作者：華鎮
朝代：宋

paragraphs: 鉦鼓遠轟填，旌旗近凌亂。
蘭棹截波艤，肩輿傍山轉。
白羽映塵舉，烏紗倚風岸。
揆才非阿都，託乘陪中散。
暝投蕭寺迥，路入修林蒨。
清談曾未既，長夜已踰半。
周旋仰陂量，眄睞慚溝斷。
欲倚青雲披，輕歌白石爛。
高風生夜壑，長松響幽澗。
秉燭訪陳跡，辭墨疊壯觀。
纓蕤雖未濯，心目欣已浣。
文奇楚招些，跡異元郎漫。
初驚冰玉違，已見珠璣璨。
臨池名草聖，天台得才冠。
兼資古所稀，荐遇世尤願。
琳琅鼓餘韵，蛟虯走芳翰。
詣絕雅無倫，神變敏如幻。
規爲到古始，氣槩起消懦。
須知趙璧貴，祗借秦人玩。
吟想情有餘，言終屢增歎。